รายงานคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัท บางจากฯ (มหาชน) ครั้งที่ 8/2548
มีมติแต่งตั้งคณะกรรมการตรวจสอบ โดยมี นายอนุสรณ์ ธรรมใจ เป็นประธานกรรมการ นายวิรัตน์
เอี่ยมเอื้อยุทธ และนายนิพนธ์ สุรพงษ์รักเจริญ เป็นกรรมการ

และเมื่อวันที่ 3 พฤษภาคม 2549 ที่ประชุมคณะกรรมการบริษัทฯ ได้มีมติ แต่งตั้ง รศ. ประนอม
โฆวินวิพัฒน์ ผู้เชี่ยวชาญด้านการบัญชีและการตรวจสอบ ดำรงตำแหน่งกรรมการตรวจสอบเพิ่มอีก 1
ท่าน เป็นผลให้คณะกรรมการตรวจสอบ ประกอบด้วยกรรมการอิสระผู้ทรงคุณวุฒิ รวมทั้งหมด 4 ท่าน

ในปี 2550 คณะกรรมการตรวจสอบมีการประชุมร่วมกันทั้งสิ้น 12 ครั้ง
โดยประชุมร่วมกับผู้บริหารระดับสูงรวม 4 ครั้ง (ทั้งนี้ในกรณีที่ประชุมร่วมกับผู้บริหาร
ผู้บริหารที่มีส่วนได้เสียจะไม่ได้อยู่ในที่ประชุม) เพื่อทำการพิจารณาเรื่องต่างๆ
โดยมีประเด็นและสาระสำคัญ ดังนี้

1.  พิจารณาและสอบทานงบการเงินรายไตรมาส งบการเงินประจำปี
    รายงานทางการเงินที่เกี่ยวข้อง รวมทั้งการเปิดเผยข้อมูลที่เพียงพอ ทันต่อเวลา
    การปฏิบัติตาม หลักการบัญชีที่รับรองโดยทั่วไป มาตรฐานการบัญชี
    และการเปลี่ยนแปลงนโยบายบัญชีที่สำคัญในปี 2550
    รวมถึงการสอบทานรายการระหว่างกันระหว่างผู้ถือหุ้นและบริษัทย่อยหรือบริษัทที่เกี่ยวข้อง
    เพื่อให้มั่นใจว่ารายการระหว่างกันดังกล่าว เป็นรายการที่ดำเนินตามเงื่อนไขทางธุรกิจปกติ
    ไม่มีการถ่ายเทผลประโยชน์ใดๆ และเป็นไปเพื่อประโยชน์สูงสุดของบริษัท
    ตลอดจนมีการพบปะระหว่างคณะกรรมการตรวจสอบและนักกฎหมายของบริษัท
    เพื่อทราบความคืบหน้าของคดีที่มีนัยสำคัญที่บริษัทถูกฟ้องร้องในศาล
    ซึ่งผลของคดีจะมีผลกระทบอย่างสำคัญต่อการดำเนินงานของบริษัท

2.  สอบทานให้บริษัทฯ

    -   มีระบบการควบคุมภายใน การตรวจสอบภายในที่เหมาะสม โปร่งใส มีประสิทธิภาพ

    -   มีการยืนยันถึงความเป็นอิสระในการปฏิบัติงานของผู้สอบบัญชีภายนอก

    -   มีการตระหนักถึงความจำเป็นในการเพิ่มประสิทธิภาพการทำงาน
        ลดความสูญเสียด้านการสูญหายของน้ำมันในกระบวนการทำงาน

  โดยในปี 2550
  คณะกรรมการตรวจสอบได้ตระหนักถึงความจำเป็นในการเพิ่มประสิทธิภาพในการดำเนินการ
  และระบบรักษาความปลอดภัยของบริษัท
  จึงได้เข้าเยี่ยมชมการปฏิบัติงานของศูนย์จ่ายน้ำมันบางปะอิน จังหวัดพระนครศรีอยุธยา
  และได้ให้ข้อเสนอแนะในการพัฒนาปรับปรุงระบบงานต่างๆ ทั้งทางด้านการบริหารบุคลากร
  การบริหารจัดการงานคลังน้ำมัน และการบริหารจัดการงานขนส่งบริการ
  รวมทั้งสนับสนุนให้จัดอบรมหัวข้อเรื่อง
  การกำกับดูแล-ปัญหาและความท้าทายในปัจจุบันให้กับพนักงานขององค์กร

3.  สอบทานให้บริษัทฯ ปฏิบัติตามมาตรฐานการบัญชีทุกฉบับที่ประกาศใช้ กฎหมาย
    ข้อกำหนดของตลาดหลักทรัพย์แห่งประเทศไทย
    และกฎหมายที่เกี่ยวข้องกับธุรกิจของบริษัทฯอย่างครบถ้วน
    ถูกต้องเป็นไปตามหลักการกำกับดูแลกิจการที่ดี และเน้นย้ำว่า
    บริษัทฯจะปฏิบัติให้ดีกว่ามาตรฐานที่กำหนด

4.  พิจารณาคัดเลือก เสนอแต่งตั้ง และเสนอค่าตอบแทนให้กับ สำนักงาน เอ. เอ็ม. ที.
    แอสโซซิเอท เป็นผู้สอบบัญชีของบริษัทฯ ในปี 2550

5.  สอบทานการบริหารความเสี่ยงของบริษัทและดำเนินการตรวจสอบตามแนวความเสี่ยงที่มี
    ตลอดจนให้มีการทำงานและประสานงานร่วมกันระหว่างคณะกรรมการตรวจสอบและคณะกรรมการบริหารความเสี่ยงทั้งองค์กร
    โดยในปี 2550 คณะกรรมการตรวจสอบและคณะกรรมการบริหารความเสี่ยงทั้งองค์กร
    ได้ร่วมกันพิจารณาการบริหารความเสี่ยงในกรณีของผลกระทบต่อบริษัท บางจากฯ หาก บมจ.
    ปตท. ถูกเพิกถอนจากตลาดหลักทรัพย์ และกรณีของเหตุการณ์ผิดปกติในการรับชำระหนี้การค้า

6.  ติดตามและเน้นย้ำระบบการบริหารความปลอดภัย
    และให้พนักงานทุกคนตระหนักถึงเรื่องความปลอดภัยเป็นเรื่องที่สำคัญ
    รวมถึงสภาพแวดล้อมที่ดีของโรงกลั่น และความรับผิดชอบต่อชุมชน
    โดยได้ให้ข้อเสนอแนะในการพัฒนาปรับปรุง ระบบการรักษาความปลอดภัย
    และการพัฒนากิจกรรม Social & SHEE Promotion
    จากการเข้าเยี่ยมชมการปฏิบัติงานของศูนย์จ่ายน้ำมันบางปะอิน จังหวัดพระนครศรีอยุธยา

7.  ปรับปรุงกฎบัตรคณะกรรมการตรวจสอบให้สอดคล้องกับหลักการกำกับดูแลกิจการที่ดี
    เพื่อให้ความมั่นใจต่อผู้ถือหุ้น คู่ค้า และลูกค้า รวมทั้งผู้มีส่วนได้เสียอื่นๆของบริษัทฯว่า
    การดำเนินงานขององค์กรเป็นไปตามข้อกำหนด
    และการปฏิบัติงานเป็นไปตามจรรยาบรรณที่พึงปฏิบัติ
    คงไว้ซึ่งระบบการควบคุมภายในที่มีประสิทธิภาพ
    และปรับปรุงกฎบัตรสำนักตรวจสอบภายในให้สอดคล้องกับอำนาจหน้าที่ความรับผิดชอบของคณะกรรมการตรวจสอบที่ให้ความสำคัญกับหลักการกำกับดูแลกิจการที่ดี

8.  มีการนำระบบคอมพิวเตอร์มาช่วยในการจัดการงานตรวจสอบภายใน (Audit Management
    System) ซึ่งครอบคลุมการทำงานตั้งแต่ขั้นตอนการวางแผนงานตรวจสอบ การปฏิบัติงาน
    การรายงานและติดตามผลการตรวจสอบ ทำให้ระบบงานตรวจสอบมีมาตรฐาน รวดเร็ว
    ก้าวสู่เป้าหมายขององค์กรได้ดีมากขึ้น

คณะกรรมการตรวจสอบของบริษัทฯ ได้ติดตามการดำเนินงานในปี 2550
ตามขอบเขตอำนาจหน้าที่ความรับผิดชอบ ที่ได้รับมอบหมาย โดยมีความเห็นว่า
บริษัทฯได้จัดทำงบการเงินอย่างถูกต้องในสาระสำคัญตามหลักการบัญชีที่รับรองทั่วไป
มีการเปิดเผยข้อมูลรายการระหว่างกันหรือรายการที่อาจก่อให้เกิดความขัดแย้งทางผลประโยชน์อย่างเพียงพอ
มีระบบการควบคุมภายในและการบริหารความเสี่ยงที่เหมาะสมกับสภาพธุรกิจ
มีการปฏิบัติตามกฎหมาย ข้อกำหนดของตลาดหลักทรัพย์ และกฎหมายที่เกี่ยวข้องอย่างถูกต้อง
ครบถ้วน

[]

( นายอนุสรณ์ ธรรมใจ )

ประธานคณะกรรมการตรวจสอบ